Document ID: 31989D0417

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Ιουνίου 1989
περί εγκρίσεως της τροποποιήσεως του προγράμματος ποικιλιακής αναδιάρθρωσης για τον λυκίσκο που υποβλήθηκε από το Ηνωμένο Βασίλειο βάσει του κανονισμού (ΕΟΚ) αριθ. 2997/87 του Συμβουλίου
(Το κείμενο στην αγγλική γλώσσα είναι το μόνο αυθεντικό)
(89/417/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2997/87 του Συμβουλίου της 22ας Σεπτεμβρίου 1987 για τον καθορισμό, στον τομέα του λυκίσκου, του ποσού της ενίσχυσης στους παραγωγούς για τη συγκομιδή 1986 και για πρόβλεψη ειδικών μέτρων υπέρ ορισμένων περιοχών παραγωγής (1), όπως τροποποιήθηκε τελευταία από τον κανονισμό (ΕΟΚ) αριθ. 1809/89 (2), και ιδίως το άρθρο 2 παράγραφος 5,
τον κανονισμό (ΕΟΚ) αριθ. 3889/87 της Επιτροπής της 22ας Δεκεμβρίου 1987 για λεπτομέρειες εφαρμογής ειδικών μέτρων υπέρ ορισμένων περιοχών παραγωγής (3), όπως τροποποιήθηκε τελευταία από τον κανονισμό (ΕΟΚ) αριθ. 619/88 (4), και ιδίως το άρθρο 3,
Εκτιμώντας:
ότι, σύμφωνα με το άρθρο 2 παράγραφος 5 του κανονισμού (ΕΟΚ) αριθ. 2997/87, το Ηνωμένο Βασίλειο διαβίβασε στην Επιτροπή στις 17 Μαρτίου 1988 πρόγραμμα ποικιλιακής αναδιάρθρωσης για τον τομέα του λυκίσκου· ότι το πρόγραμμα αυτό, που τροποποιήθηκε στις 26 Ιουλίου 1988, εγκρίθηκε με την απόφαση 89/17/ΕΟΚ της Επιτροπής (5)·
ότι το Ηνωμένο Βασίλειο διαβίβασε στην Επιτροπή στις 12 Δεκεμβρίου 1988 νέες τροποποιήσεις του εν λόγω προγράμματος·
ότι οι προτεινόμενες τροποποιήσεις αφορούν αφενός το σχέδιο που έχει αποτελέσει αντικείμενο του προγράμματος που εγκρίθηκε από την Επιτροπή και αφετέρου την ενσωμάτωση του σχεδίου που έχει υποβληθεί από δεύτερη ομάδα παραγωγών στο πρόγραμμα αναδιαρθρώσεως·
ότι το πρόγραμμα αυτό, όπως τροποποιήθηκε, τηρεί τους στόχους που επιδιώκονται από τον εν λόγω κανονισμό, και περιλαμβάνει τα στοιχεία που απαιτούνται από το άρθρο 2 του κανονισμού (ΕΟΚ) αριθ. 3889/87·
ότι η ειδική ενίσχυση για την ποικιλιακή αναδιάρθρωση μπορεί επίσης να χορηγηθεί για τις εκτάσεις που καλλιεργούνται με άλλες ποικιλίες στις περιπτώσεις κατά τις οποίες οι τελευταίες αυτές βρίσκονται σε εκτάσεις που καλλιεργούνται κυρίως με πικρές ποικιλίες που αποτελούν αντικείμενο σχεδίου αναδιάρθρωσης ·
ότι το πρόγραμμα που έχει υποβληθεί από το Ηνωμένο Βασίλειο δεν προβλέπει χρηματοδοτική συμμετοχή εις βάρος του εθνικού προϋπολογισμού· ότι οι πραγματικές δαπάνες που αναφέρονται στο άρθρο 2 παράγραφος 2 του κανονισμού (ΕΟΚ) αριθ. 2997/87 μπορούν να περιλάβουν στοιχεία αξιολογήσεως της καθαρής απώλειας του εισοδήματος λόγω της εφαρμογής του σχεδίου αναδιάρθρωσης· ότι, εντούτοις, μόνο τα στοιχεία που αφορούν την καθαρή απώλεια του εισοδήματος που προκύπτει από την ημερομηνία εγκρίσεως του κανονισμού (ΕΟΚ) αριθ. 2997/87 μπορούν να ληφθούν υπόψη κατά τον υπολογισμό των πραγματικών δαπανών·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Διαχειρίσεως Λυκίσκου,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται η τροποποίηση του προγράμματος ποικιλιακής αναδιάρθωσης για τον τομέα του λυκίσκου, που έχει υποβληθεί βάσει του κανονισμού (ΕΟΚ) αριθ. 2997/87 από το Ηνωμένο Βασίλειο στις 12 Δεκεμβρίου 1988. Τα βασικά στοιχεία του προγράμματος αυτού, όπως τροποποιήθηκε, συνοψίζονται στο παράρτημα.
Άρθρο 2
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 22 Ιουνίου 1989.

Labels: 17
19
6